Kibar 103: A kẽe roog sẽn soog pʋgẽ
A PƖƐƐR ne a Zã sẽn loogã poore, a Maari paa a Zezi yaoogã noor n sɩng yãbre. Wala tõnd sẽn zoe n yã poorẽ wã, a lɩkame n ges yaoogã pʋgẽ n yã malɛgs a yiibu. Malɛgsã sok-a lame yaa: ‘Bõe yĩng tɩ fo yãbda?’
A Maari leokame yaa: ‘B rɩka m Zusoabã tɩ m ka mi b sẽn gãneg-a zĩig ning ye.’ A Maari wẽnegame n yã rao tɩ raoã sok-a yaa: ‘Fo baooda ãnda?’
A Maari ra tẽedame tɩ yaa rao ning sẽn get-a tɩɩsã yellã, la tɩ tõe tɩ yaa yẽ n dɩk kũumã. Rẽ n so t’a yeel raoã yaa: ‘Sã n yaa yãmb n dɩk-a bɩ y wilg maam yãmb sẽn gãneg-a zĩig ninga.’ La rao ning sẽn da gomd ne-a wã yaa a Zezi. A sẽn da pa le wõnd pĩndã yĩnga, a Maari ka bãng-a ye. La a sẽn pʋd a Maari yʋʋrã, a Maari bãngame tɩ yaa a Zezi. A zoeeme n tɩ yeel karen-biisã yaa: ‘Ad mam yãa Zusoabã!’
Baraarã me, karen-biis a yiib n da rebd Emayus tɩ rao a ye wa tũud-b n kẽnda. B sẽn kʋ a Zezi wã yĩng kɩtame t’a karen-biisã sũy ra sãam wʋsgo. La raoã sẽn da tũud-bã sõsa ne-ba, n togs-b bũmb wʋsg sẽn be Biiblã pʋgẽ, tɩ b sũyã yɩ noogo. La b sẽn wa n yals n na n dɩ wã, karen-biisã bãngame tɩ sẽn da tũud-a bãmbã yaa a Zezi. Rẽ poore a Zezi menemame, la karen-biis a yiibã zoee tao-tao n leb Zerizalɛm n na n tɩ togs tʋm-tʋmdbã tɩ b yãa a Zezi.
Nand tɩ karen-biis a yiibã ta Zerizalɛmmã, a Zezi pukame t’a Pɩɛɛr yã-a. Karen-biis a taabã sẽn wʋm dẽ wã, b sũyã yɩɩ noog wʋsgo. Karen-biis a yiibã me taa Zerizalɛm n togs tʋm-tʋmdbã tɩ bãmb me yãa a Zezi. La b sẽn wa n togsdẽ wã, yel-solemd n maane. Yãmb mii sẽn yɩ bũmb ning bɩ?
Ges-y foto wã. A Zezi karen-biisã bee roog pʋgẽ. La baa ne roogã sẽn sogã a Zezi puka be. Ad a karen-biisã sũy segd n yɩɩ noogo! Yãmb sõdame n ges yaa naoor a wãn la a Zezi sẽn vẽneg a meng a vʋʋgrã raar t’a karen-biisã yã-a wã bɩ? Yaa naoor a nu.
La a Zezi sẽn wa n na n puk roogã pʋgẽ wã tɩ tʋm-tʋmd a Toma ka be be ye. A sẽn wa wã karen-biisã yeel-a lame tɩ bãmb yãa a Zezi. La a Toma yeelame tɩ yẽ mengã sã n pa yã a Zezi, a pa na n tẽ ye. Rasem a nii loogr poore, karen-biisã le tigma taab roog pʋgẽ, n sog roogã. Wakat kãng t’a Toma me ra bee be. Zĩig pʋgẽ bala, a Zezi puka roogã pʋgẽ. A Toma meng sẽn yã-a wã, a tẽeme masã.
Zã 20:11-29; Luk 24:13-43.
Sogsgo
- A Maari sẽn yã rao a ye n tẽed tɩ yẽ n get tɩɩsã yellã, a yeel-a lame tɩ bõe, la bõe n kɩt t’a bãng tɩ yaa a Zezi?
- Karen-biis a yiibã sẽn wa n debd Emayusã, bõe n maane?
- Karen-biis a yiibã sẽn wa n togs tʋm-tʋmdbã tɩ b yãa a Zezi wã, bõe n maane?
- Naoor a wãn la a Zezi vẽneg a meng t’a karen-biisã yã-a?
- A Toma sẽn wʋm tɩ karen-biis a taabã yãa a Zezi wã, a yeelame tɩ bõe, la bõe n maan rasem a nii poore?
Sogsg a taaba
- Karm-y Zã 20:11-29.
A Zezi sẽn yeel bũmb ning Zã 20:23 pʋgẽ wã rat n yeelame tɩ ninsaal tara sor n tõe n kõ yel-wẽnd sugr bɩ? Wilg-y y leoorã võore. (Yɩɩl 49:3, 8; Ezai 55:7; 1 Tɩm. 2:5, 6; 1 Zã 2:1, 2)
- Karm-y Luk 24:13-43.
Bõe la d tõe n deng n maane, tɩ b sã n wa wilg tõnd bũmb sẽn yit Biiblã pʋgẽ bɩ d tõog n sak n deege? (Luk 24:32, 33; Ɛs. 7:10; Tʋʋ. 16:14; Heb. 5:11-14)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn